答裴集、陽伯明二賢各垂贈二十韻今以一章用酬兩作
知音如瓊枝，天生為予有。攀折若無階，何殊天上柳。裴生清通嗣，陽子盛德後。詩名比元長，賦體淩延壽。珠生驪龍頷，或生靈蛇口。何似雙瓊章，英英曜吾手。白日不可汙，清源肯容垢。持此山上心，待君忘情友。且伴丘壑賞，未隨名宦誘。坐石代瓊茵，制荷捐艾綬。清宵集我寺，烹茗開禪牖。發論教可垂，正文言不朽。白雲供詩用，清吹生座右。不嫌逸令醉，莫試仙壺酒。皎皎尋陽隱，千年可為偶。一從漢道平，世事無紛糾。星文齊七政，天軸明二鬥。召士揚弓旌，知君在林藪。莫學潁陽子，請師高山叟。出處藩我君，還來會厓阜。